আব্দুর রব, বড়লেখা:: বড়লেখার বর্নি এম. মুন্তাজিম আলী কলেজের এইচএসসি দ্বিতীয় বর্ষের ছাত্র ও কলেজ ছাত্রলীগের শিক্ষা ও পাঠাগার বিষয়ক সম্পাদক প্রান্ত চন্দ্র দাসকে পরিকল্পিতভাবে হত্যার পর পরিত্যক্ত ঘরের জানালার গ্রিলের সাথে বেঁধে রাখা হয়। ঘাতকরা আত্মহত্যার নাটক সাজালেও যে অবস্থায় তার লাশ পাওয়া গেছে তাতে কোন সুস্থ মানুষতো দুরের কথা পাগলও এটাকে আত্মহত্যা বলে মেনে নেবে না। প্রান্ত হত্যার প্রকৃত রহস্য উন্মোচন ও দোষীদের দ্রুত গ্রেফতারের দাবীতে বর্নি ইউপি ও এম. মুন্তাজিম আলী কলেজ ছাত্রলীগ ও নিহত প্রান্ত দাসের সহপাঠীরা শনিবার দুপুরে কলেজ সম্মুখে দাসেরবাজার-ফকিরবাজার এলজিইডি সড়কে দুই ঘন্টা ব্যাপি মানববন্ধন কর্মসুচি পালন করেছে।